KIRJALLINEN KYSYMYS E-1266/01 esittäjä(t): Mihail Papayannakis (GUE/NGL) komissiolle. Aluesuunnittelua koskevat erityistutkimukset.



Virallinen lehti nro 364 E , 20/12/2001 s. 0070 - 0071



KIRJALLINEN KYSYMYS E-1266/01 esittäjä(t): Mihail Papayannakis (GUE/NGL) komissiolle (26. huhtikuuta 2001) Aihe: Aluesuunnittelua koskevat erityistutkimukset Jatkona komissiolle esittämääni kirjalliseen kysymykseen E-3458/00(1) Kykladien aluesuunnittelua koskevista erityiskysymyksistä ja siihen saamaani vastaukseen palaan tähän kysymykseen erityisesti Parosin saaren osalta. Kykladien arkkitehtiyhdistys esitti Kreikan ympäristön ja aluesuunnittelun sekä yleisten töiden ministeriölle syytöksiä, joiden mukaan aluesuunnittelun, kehityksen ja ympäristön keskusneuvosto keskusteli maaliskuun alussa aluesuunnittelun erityistutkimusten käynnistämisestä Parosin saarella ottamatta huomioon ympäristönsuojelua käsitteleviä ehdotuksia, jotka sisältyivät Envireg-yhteisöaloitteesta ja ympäristöä koskevan toimintaohjelman toimesta 4.2 rahoitettuun alkuperäiseen tutkimukseen. Parosin suojeluyhdistys Agios Nikolaos on myös toimittanut komission ympäristöasioiden pääosastoon yksityiskohtaisen virallisen valituksen, jossa Kreikan viranomaisia syytetään yhteisön sääntöjen rikkomisesta rahoitettaessa Parosia koskevia aluesuunnittelun erityistutkimuksia sekä yhteisön direktiivien 85/337/ETY(2), 79/409/ETY(3) ja 92/43/ETY(4) vastaisesta toiminnasta. Lisäksi Parosin kunnanvaltuuston äskettäisen virallisen kokouksen nauhoitetuista keskusteluista ilmenee, että tutkimuksessa, joka odottaa aluesuunnittelun, kehityksen ja ympäristön keskusneuvoston hyväksyntää, Molosin alueen rantaviivasta vain puolet määritetään suojelualueeksi, vaikka komission rahoittamassa alkuperäisessä tutkimuksessa ehdotettiin rantaviiva suojeltavaksi kokonaisuudessaan. 1. Mihin toimiin komissio aikoo ryhtyä edellä mainittujen yhteisön sääntöjen rikkomista koskevien vakavien syytösten suhteen ja Kreikan viranomaisten valintojen johdosta, jotka ovat ristiriidassa rahoituksen tarkoituksen eli ympäristönsuojelun kanssa? 2. Kun on kyse Parosin saaren Molosin alueesta, jolle kaavaillaan satamaa, aikooko komissio sallia etupäässä kaupallisiin tarkoituksiin suunnitellun sataman rakentamisen huolimatta siitä, että aluetta kokonaisuudessaan on ehdotettu suojelualueeksi ja että kyseistä rakennushanketta koskevaa toteutettavuustutkimusta ei ole laadittu? (1) EYVL C 163 E, 6.6.2001, s. 129. (2) EYVL L 175, 5.7.1985, s. 40. (3) EYVL L 103, 25.4.1979, s. 1. (4) EYVL L 206, 22.7.1992, s. 7. Michel Barnier'n komission puolesta antama vastaus (18. heinäkuuta 2001) Alueellisia ympäristöjä koskevasta aloitteesta (Envireg) rahoitettujen aluesuunnitelmien laatimista koskevien kysymysten osalta komissio viittaa parlamentin jäsenen kysymykseen E-3458/00(1) antamaansa vastaukseen. Komissio tutkii parhaillaan parlamentin jäsenen mainitsemaa valitusta. Tähän mennessä yhteisön sääntöjen rikkomista ei kuitenkaan ole pystytty osoittamaan, sillä valituksen tekijöiden tarkoittama alue ei näytä sisältyvän suojeltaviin alueisiin. Lisäksi komissio ei voi valtuuksiensa puitteissa ja toissijaisuusperiaatetta loukkaamatta arvioida aluesuunnitelmiin tehtävien muutosten asiallisuutta. Kreikan viranomaisilta saatujen tietojen mukaan kyseiseen hankkeeseen ei saada yhteisrahoitusta rakennerahastoista eikä sen suunnitelmia ja toteutustapaa tästä syystä esitetä komissiolle. Jos hanketta esitetään yhteisrahoitettavaksi, komissio pyytää Kreikan viranomaisia noudattamaan voimassa olevia yhteisön lainsäädäntöä ja kansallista lainsäädäntöä erityisesti ympäristön suojelua koskevissa kysymyksissä. (1) EYVL C 163 E, 6.6.2001, s. 129.